# Χίλαρι Κλίντον

| Χίλαρι Κλίντον Hillary Clinton |
| --- |
| Η Χίλαρι Κλίντον το 2016 |
| 67η Υπουργός Εξωτερικών των Ηνωμένων Πολιτειών |
| **Περίοδος** 21 Ιανουαρίου 2009 – 1 Φεβρουαρίου 2013 |
| Πρόεδρος | Μπαράκ Ομπάμα |
| Προκάτοχος | Κοντολίζα Ράις |
| Διάδοχος | Τζον Κέρρυ |
| Γερουσιαστής των Ηνωμένων Πολιτειών για την Νέα Υόρκη |
| **Περίοδος** 3 Ιανουαρίου 2001 – 21 Ιανουαρίου 2009 |
| Προκάτοχος | Ντάνιελ Πάτρικ Μόινιχαν |
| Διάδοχος | Κίρστεν Γκίλιμπραντ |
| Πρώτη Κυρία των Ηνωμένων Πολιτειών |
| **Περίοδος** 20 Ιανουαρίου 1993 – 20 Ιανουαρίου 2001 |
| Πρόεδρος | Μπιλ Κλίντον |
| Προκάτοχος | Μπάρμπαρα Μπους |
| Διάδοχος | Λόρα Μπους |
| Πρώτη Κυρία του Αρκάνσας |
| **Περίοδος** 11 Ιανουαρίου 1983 – 12 Δεκεμβρίου 1992 |
| Κυβερνήτης | Μπιλ Κλίντον |
| Προκάτοχος | Γκέι Ντάνιελς Ουάιτ |
| Διάδοχος | Μπέτι Τάκερ |
| **Περίοδος** 9 Ιανουαρίου 1979 – 19 Ιανουαρίου 1981 |
| Κυβερνήτης | Μπιλ Κλίντον |
| Προκάτοχος | Μπάρμπαρα Πράιορ |
| Διάδοχος | Γκέι Ντάνιελς Ουάιτ |
| Προσωπικά στοιχεία |
| Γέννηση | Χίλαρι Νταϊάν Ρόνταμ26 Οκτωβρίου 1947 (1947-10-26), Σικάγο, Ιλινόι, ΗΠΑ |
| Εθνότητα | ΗΠΑ |
| Υπηκοότητα | ΗΠΑ |
| Πολιτικό κόμμα | Δημοκρατικό Κόμμα (1968-σήμερα) Ρεπουμπλικανικό Κόμμα (πριν το 1968) |
| Σύζυγος | Μπιλ Κλίντον (ν. 1975) |
| Παιδιά | Τσέλσι Κλίντον (γεν. 1980) |
| Κατοικία | Νέα Υόρκη |
| Σπουδές | Κολλέγιο Oυέλσλεϊ (BA) Πανεπιστήμιο Γέιλ (JD) |
| Επάγγελμα | Πολιτικός Διπλωμάτης Συγγραφέας Δικηγόρος |
| Βραβεύσεις | επίτιμος διδάκτωρ του Πανεπιστημίου της Πενσυλβάνια (Μαΐου 1993) Gallup's most admired man and woman poll (1993, 1994, 1997, 1998, 1999 και 2000) Εθνική Αίθουσα Δόξας Γυναικών (2005) επίτιμος διδάκτωρ του Πανεπιστημίου του Γκέτεμποργκ (2007) Βραβείο Μάργκαρετ Σάνγκερ (27  Μαρτίου 2009) honorary doctor of Yale University (25  Μαΐου 2009) Time 100 (Απριλίου 2012 και Απριλίου 2014) Woodrow Wilson Award for Public Service (26  Απριλίου 2012) Grand Cross of the Order of the Legion of Honour (Philippines) (15  Ιανουαρίου 2013) Department of Defense Medal for Distinguished Public Service (14  Φεβρουαρίου 2013) επίτιμος διδάκτωρ του Πανεπιστημίου του Σαιντ Άντριους (13  Σεπτεμβρίου 2013) Μετάλλιο ελευθερίας της Φιλαδέλφειας (10  Σεπτεμβρίου 2013) βραβείο των τεσσάρων ελευθεριών - μετάλλιο Ελευθερίας (2009) Warren Christopher Public Service Award (8  Μαΐου 2013) Βραβείο Τσάθαμ Χάουζ (28  Αυγούστου 2013) Ripple of Hope Award (16  Δεκεμβρίου 2014) William O. Douglas Award (2014) Αίθουσα Δόξας Γυναικών του Αρκάνσας (2015) honorary doctor of the Bar-Ilan University Μεγαλόσταυρος του Τάγματος του Βυτάουτας του Μέγα (8  Ιουλίου 2013) Ιππότης α΄τάξεως του Τάγματος του Σταυρού της Terra Mariana (6  Φεβρουαρίου 2013) Μεγαλόσταυρος του Τάγματος της Αξίας της Δημοκρατίας της Πολωνίας Radcliffe Medal (Μαΐου 2018) μετάλλιο τιμής του Έλις Άιλαντ (22  Ιουνίου 1999) Τάγμα της Φιλίας τάξης Α (26  Ιανουαρίου 2011) Τάγμα Εθνικής Σημαίας Order of Lakandula (16  Νοεμβρίου 2011) Λεγεώνα της Τιμής των Φιλιππίνων (15  Ιανουαρίου 2013) Order of the Three Stars, 2nd Class (23  Σεπτεμβρίου 2014) Τάγμα του Χρυσόμαλλου Δέρατος (17  Νοεμβρίου 2013) Βραβείο Γκράμι για το Καλύτερο Άλμπουμ Απαγγελίας (26  Φεβρουαρίου 1997) βραβείο Μάργκαρετ Μπρεντ (2005) Προεδρικό Μετάλλιο της Ελευθερίας (4  Ιανουαρίου 2025) Крыж Добрасуседства |
| Θρήσκευμα | Μεθοδική Εκκλησία |
| Υπογραφή |  |
| Ιστοσελίδα | Προσωπική ιστοσελίδα |
|  Σχετικά πολυμέσα |
|

Η **Χίλαρι Ρόνταμ Κλίντον** (αγγλικά: *Hillary Diane Rodham Clinton*‎‎, 26 Οκτωβρίου 1947), είναι Αμερικανίδα πολιτικός και δικηγόρος, η οποία υπηρέτησε ως 67η Υπουργός Εξωτερικών των Ηνωμένων Πολιτειών, από το 2009 έως το 2013. Επίσης, διατέλεσε και Πρώτη Κυρία των Ηνωμένων Πολιτειών από το 1993 έως το 2001. Είναι μέλος του Δημοκρατικού Κόμματος.

Προηγουμένως, υπηρέτησε ως Γερουσιαστής των Ηνωμένων Πολιτειών για την πολιτεία της Νέας Υόρκης (2001-2009). Επίσης, υπήρξε και Πρώτη Κυρία του Αρκάνσας (1979-1981 και 1983-1992).

Στις εκλογές του 2016, ήταν υποψήφια του Δημοκρατικού Κόμματος για την Προεδρία των ΗΠΑ, πρώτη γυναίκα που λαμβάνει το χρίσμα. Στις εκλογές αυτές όμως, ηττήθηκε από τον Ρεπουμπλικανό ανθυποψήφιό της, Ντόναλντ Τραμπ.

Συμπεριλήφθηκε στη λίστα που εξέδωσε το περιοδικό Time για τα *«Πρόσωπα με τη Μεγαλύτερη Επιρροή Παγκοσμίως»* για το έτος 2012.

## Βιογραφικό

Η Χίλαρι Νταϊάν Ρόνταμ, γεννήθηκε στο Σικάγο του Ιλινόι, στις 26 Οκτωβρίου του 1947. Ήταν το πρώτο παιδί των γονιών της και έχει δύο μικρότερους αδερφούς. Έχει Αγγλική, Ουαλική, Ολλανδική, Σκωτσέζικη και Γαλλική καταγωγή.

Αποφοίτησε από το Λύκειο "Maine South High School" στο Σικάγο, το 1965. Κατόπιν σπούδασε Πολιτικές Επιστήμες στο Κολλέγιο Γουέλσλι (Wellesley College - έξω από τη Βοστώνη), και έλαβε πτυχίο (BA) το 1969, με διάκριση. Στη συνέχεια, σπούδασε Νομική, στη Νομική Σχολή του Πανεπιστημίου Γέιλ, και έλαβε πτυχίο το 1973. Στο Πανεπιστήμιο Γέιλ, η Χίλαρι, γνώρισε τον τότε συμφοιτητή της και μέλλοντα σύζυγό της, Μπιλ Κλίντον.

Μόλις τέσσερα χρόνια αργότερα η σχέση της, με τον Μπιλ Κλίντον, επισημοποιήθηκε με γάμο, που έλαβε χώρα στο Φαγιέτβιλ του Αρκάνσας, στις 11 Οκτωβρίου 1975.

Με τον Μπιλ Κλίντον, έχουν μια κόρη την Τσέλσι Κλίντον, η οποία γεννήθηκε στις 27 Φεβρουαρίου 1980 στο Λιτλ Ροκ.

## Πολιτική

### Πρώτη Κυρία του Αρκάνσας

Το 1978, ο σύζυγος και μέχρι τότε Γενικός Εισαγγελέας του Αρκάνσας, Μπιλ Κλίντον, εκλέγεται 40ος Κυβερνήτης του Αρκάνσας, και έτσι η Χίλαρι, γίνεται η Πρώτη Κυρία της πολιτείας του Αρκάνσας για σχεδόν μια δωδεκαετία (1979–1981, 1983–1992). Παράλληλα, εκείνη εργάζεται ως δικηγόρος σε νομική εταιρεία.

### Πρώτη Κυρία των ΗΠΑ

Ύστερα από τη νίκη του στις προεδρικές εκλογές του 1992, ο σύζυγος της Χίλαρι, Μπιλ Κλίντον γίνεται ο 42ος Πρόεδρος των Ηνωμένων Πολιτειών. Ύστερα από την ορκωμοσία του ως Πρόεδρος, τον Ιανουάριο του 1993, η Χίλαρι Κλίντον, γίνεται η Πρώτη Κυρία των Ηνωμένων Πολιτειών, για την περίοδο 1993 έως 2001.

Ήταν η πρώτη σε αυτόν τον ρόλο, που ήταν κάτοχος δεύτερου πτυχίου πανεπιστημίου, και η πρώτη που είχε αυτόνομη καριέρα πριν την είσοδό της σε αυτόν. Αξιοσημείωτο είναι ότι η Κλίντον, εκτός από το συνηθισμένο γραφείο της Πρώτης Κυρίας στην Ανατολική Πτέρυγα του Λευκού Οίκου, διατηρούσε γραφείο εντός της Δυτικής Πτέρυγας, και μάλιστα βρισκόταν στον στενό κύκλο διοίκησης του Λευκού Οίκου, κατέχοντας ειδικές προσβάσεις και εξουσιοδοτήσεις. Η Χίλαρι, επικρίθηκε ότι διαδραμάτιζε κεντρικό ρόλο στη δημόσια πολιτική ζωή της χώρας, και πρακτικά θεωρήθηκε ότι ήταν ενεργή σύμβουλος του προέδρου ή ακόμα και "συμπρόεδρος".

### Γερουσία των Ηνωμένων Πολιτειών

Τον Νοέμβριο του 2000, η Χίλαρι εκλέγεται Γερουσιαστής των Ηνωμένων Πολιτειών για τη Νέα Υόρκη, με ποσοστό 55,3%, έναντι του Ρεπουμπλικανού ανθυποψήφιού της, Ρικ Λάτσιο, γίνοντας έτσι, η πρώτη γυναίκα που εκλέγεται Γερουσιαστής στη Νέα Υόρκη.

Ανέλαβε το αξίωμα, στις 3 Ιανουαρίου 2001. Τον Νοέμβριο 2006 ανανέωσε τη θητεία της, με ποσοστό 67,0% έναντι του Ρεπουμπλικανού ανθυποψήφιού της, Τζον Σπένσερ.

Παρέμεινε στη Γερουσιαστική της έδρα, έως τις 21 Ιανουαρίου 2009, όπου και ανέλαβε Υπουργός Εξωτερικών.

### Υποψήφια για το χρίσμα των Δημοκρατικών, 2008

Στις 20 Ιανουαρίου 2007 ανακοίνωσε ότι θα είναι υποψήφια για την προεδρία του κόμματος των Δημοκρατικών και εν συνεχεία για την προεδρία των Η.Π.Α.

Έπειτα από έναν σκληρό οριακό αγώνα για να πάρει το χρίσμα των Δημοκρατικών, παραδέχθηκε την ήττα της τον Ιούνιο του 2008 και εμφανίστηκε πρόθυμη να συνεργαστεί με τον μέχρι πρότινος αντίπαλό της στην κούρσα για το προεδρικό χρίσμα, Μπαράκ Ομπάμα.

### Υπουργός Εξωτερικών των ΗΠΑ

Την 1η Δεκεμβρίου του 2008, ο τότε εκλεγμένος Πρόεδρος Ομπάμα, ανακοίνωσε την υποψηφιότητα της Χίλαρι Κλίντον, για το αξίωμα της Υπουργού Εξωτερικών των Ηνωμένων Πολιτειών.

Στις 21 Ιανουαρίου 2009, η Γερουσία των ΗΠΑ, επιβεβαίωσε τον διορισμό της, με 94 ψήφους υπέρ και 2 ψήφους κατά. Την ίδια ημέρα, ορκίστηκε 67η Υπουργός Εξωτερικών των ΗΠΑ.

Αποχώρησε από το αξίωμα, την 1η Φεβρουαρίου 2013.

## Υποψήφια Πρόεδρος των ΗΠΑ 2016

Παρόλο που η ίδια είχε δηλώσει αρχικά ότι δεν επιθυμούσε να είναι ξανά υποψήφια πρόεδρος, αποχώρησε από το Υπουργείο Εξωτερικών έχοντας πολύ υψηλά ποσοστά αποδοχής, ενώ σύμφωνα με δημοσκοπήσεις εμφανιζόταν ως η επικρατέστερη υποψήφια του Δημοκρατικού Κόμματος για το χρίσμα του προέδρου. Μέχρι τον Σεπτέμβριο του 2013, εν μέσω συνεχιζόμενης φημολογίας τόσο στην πολιτική σκηνή όσο και στα μέσα μαζικής ενημέρωσης, η Κλίντον ανέφερε ότι σκεφτόταν την υποψηφιότητά της για την προεδρία, αλλά δεν βιαζόταν να αποφασίσει. Παράλληλα, είχαν σχηματιστεί μία άτυπη εκστρατεία εν αναμονή, στην οποία συμπεριλαμβάνονταν, μεταξύ άλλων, ένα ευρύ δίκτυο δωρητών, έμπειροι εργαζόμενοι σε προεκλογικές εκστρατείες και πολιτικές επιτροπές δράσης όπως οι Ready for Hillary και Priorities USA Action.

### Υποψήφια για το χρίσμα των Δημοκρατικών, 2016

Στις 12 Απριλίου 2015, ανακοίνωσε επίσημα την υποψηφιότητά της για την προεδρία των Ηνωμένων Πολιτειών μέσω μηνυμάτων ηλεκτρονικού ταχυδρομείου και βίντεο στο οποίο αναφέρει: «Ο καθημερινός Αμερικανός χρειάζεται έναν υπερασπιστή. Και εγώ θέλω να είμαι αυτός ο υπερασπιστής». Αναμένεται να ξεκινήσει την προεκλογική της εκστρατεία κάνοντας ταξίδια μικρής κλίμακας σε πολιτείες στις οποίες διεξάγονται οι πρώτες προκριματικές εκλογές και τα πρώτα συνέδρια.

### Υποψήφια των Δημοκρατικών για την Προεδρία των ΗΠΑ, 2016

Η Χίλαρι Κλίντον, αποδεχόμενη την ήττα της στις εκλογές του 2016, από τον Ντόναλντ Τραμπ.
Στις 26 Ιουλίου 2016, έλαβε το Προεδρικό χρίσμα από το Δημοκρατικό Κόμμα, κερδίζοντας τον Μπέρνι Σάντερς, και έτσι γίνεται η πρώτη γυναίκα υποψήφια για τις Προεδρικές Εκλογές στα χρονικά των ΗΠΑ.

### Προεδρικές εκλογές της 8ης Νοεμβρίου 2016

Στις εκλογές της 8ης Νοεμβρίου 2016, η Κλίντον ηττήθηκε από τον Ρεπουμπλικανό ανθυποψήφιό της, Ντόναλντ Τραμπ, λαμβάνοντας 232 εκλέκτορες αντί 306 του Ντόναλντ Τραμπ.

Παρόλα αυτά, κατάφερε να κερδίσει τη λαϊκή ψήφο, με διαφορά 2,8 εκατομμυρίων ψήφων επιπλέον, και έγινε η 5η υποψήφια πρόεδρος στην ιστορία των ΗΠΑ, που κερδίζει τη λαϊκή ψήφο ενώ υστέρησε σε εκλεγμένους εκλέκτορες

## Φωτοθήκη

* Η Χίλαρι, ως Πρώτη Κυρία των ΗΠΑ, τον Σεπτέμβριο του 1993.
* Η Χίλαρι Κλίντον, ορκιζόμενη ως Γερουσιαστής, στις 3 Ιανουαρίου 2001, από τον 45ο Αντιπρόεδρο Αλ Γκορ.
* Η Κλίντον ως Υπουργός Εξωτερικών, με την ομάδα του Συμβουλίου Εθνικής Ασφάλειας των ΗΠΑ, κατά την επιχείρηση εξόντωσης του Οσάμα Μπιν Λάντεν, την 1η Μαΐου 2011.
* Η Χίλαρι Κλίντον, ως Υπουργός Εξωτερικών των ΗΠΑ με τον Πρόεδρο Μπαράκ Ομπάμα, στη βάση Άντριους στο Μέριλαντ.
* Η Χίλαρι Κλίντον, λαμβάνοντας το Προεδρικό χρίσμα στο Εθνικό Συνέδριο των Δημοκρατικών, στις 28 Ιουλίου 2016.

## Δείτε ακόμα

* Μπιλ Κλίντον
* Πρώτη Κυρία των ΗΠΑ
* Γερουσία των ΗΠΑ
* Στέιτ Ντιπάρτμεντ
* Υπουργός Εξωτερικών των Ηνωμένων Πολιτειών
* Προεδρική Εκλογή των ΗΠΑ (2016)

## Παραπομπές

## Πηγές

* (Αγγλικά) Βιογραφικό της Χίλαρι Ρόνταμ Κλίντον από την επίσημη ιστοσελίδα του Λευκού Οίκου Αρχειοθετήθηκε 2006-08-24 στο Wayback Machine.
* Χίλαρι Ρόνταμ Κλίντον, Η Καθημερινή, 13 Φεβρουαρίου 2007, ανακτήθηκε στις 2 Ιανουαρίου 2008.